Per Clausen (EL), 2013-11-22:
Jeg vil sige, at det her lovforslag jo – og det var også det, SF's ordfører var inde på – passer godt sammen med regeringens ressourceplan, altså en omlægning af den måde, vi håndterer affald på fremadrettet, hvor vi sørger for at bruge de ressourcer, der er i affald, så effektivt som overhovedet muligt og begrænser forureningen og også ressourceforbruget.
Det afgørende er jo, at indholdet er rigtigt og fornuftigt og sådan set også svarer til vores målsætninger.
Jeg synes også, at de elementer, der indgår i det, og som går på, at det også er afgørende, at man forsøger at påvirke de produkter, der bliver produceret, sådan at de bliver nemmere at anvende efterfølgende, jo helt klart er noget, der går i den rigtige retning. Så har jeg bare to supplerende bemærkninger til det.
Den ene er, at det jo er fuldstændig rigtigt, som hr. Jørn Dohrmann var inde på, at vi løber ind i den vanskelighed, hver eneste gang vi står her og diskuterer digitalisering, at vi stadig væk har dele af Danmark, hvor kravet om digitalisering er umuligt at leve op til.
Altså, hver eneste gang man kommer over til i hvert fald Jylland – og jeg tror også, at det findes andre steder i landet – så møder man mennesker, som klager over, at de har dårlige internetforbindelser.
Det er et kæmpestort problem for mange mennesker, der bor i landdistrikterne og i mindre byer, ikke mindst selvfølgelig for de mennesker, der også forsøger at opretholde en eller anden form for virksomhed i de områder.
Vi skal jo ikke lave et system, der gør, at det bliver helt umuligt at drive virksomhed i de områder.
I stedet for ligesom at sige, at vi skal lade være med at digitalisere, og at vi skal rulle det tilbage, så tror jeg, det er klogere at have den målsætning, at vi skal sikre, at der er nogle ordentlige internetforbindelser i hele landet.
Jeg har også forstået, at alle partier i Folketinget går ind for det; KL går ind for det, alle går ind for det, så det burde jo kunne lade sig gøre.
Men jeg vil bare benytte lejligheden til at sige, at det synes jeg er rigtig vigtigt.
Så er der et andet område, hvor jeg ikke er helt enig med Venstre og Dansk Folkeparti, og det er i forhold til den her indsamleruddannelse.
Jeg kan forstå, at både Dansk Folkeparti og Venstre synes, det er problematisk, at den skal gebyrfinansieres.
Til det må man så bare sige: Hvis det ikke skal gebyrfinansieres af de virksomheder, som benytter sig af det, hvem skal så betale for det?
Altså, er der tale om, at skatteyderne skal betale?
Så bliver det jo dyrere at være dansker.
Nu handler det jo, skal man skynde sig at sige, inden man gør det her til en stor principiel debat, om et meget lille beløb, så uanset om man valgte det ene eller det andet, gik det nok.
Men jeg synes bare, at man ikke både kan sige, at det aldrig må koste noget for erhvervslivet, når man stiller nogle ting til rådighed for erhvervslivet, og samtidig sige, at det ikke bliver dyrere at være dansker, for så bliver det faktisk dyrere at være dansker.
Man kan selvfølgelig også vende det om og sige, at vi slet ikke har brug for den her uddannelse, at det der med at håndtere elektronikaffald sådan set ikke kræver nogen uddannelse.
Det er lige meget, vi kan bare sådan fuske os lidt igennem.
Det vil jeg også bare advare imod.
Jeg tror, det er en rigtig god idé, at man får en godkendelse af den, og jeg tror såmænd også, at de her penge er givet godt ud set i forhold til de fordele, som jeg faktisk mener det giver i hvert fald store dele af erhvervslivet at gennemføre den her anderledes håndtering af affald og understøtte, at det foregår på en effektiv måde fremadrettet.
Så pointen er nok, at Enhedslisten kan støtte det her lovforslag, medmindre de meget grundige spørgsmål, der vil komme fra Venstres side, vil afsløre nogle uhensigtsmæssigheder i lovforslaget, som vi ikke har været opmærksom på i første omgang.
Det forbehold skal man jo altid tage, men vores udgangspunkt er positivt.